1-a prijungiamųjų sakinių skyrybos pamokėlė
Sudėtiniai sakiniai, susidedantys iš dviejų ar daugiau dėmenų, sujungtų prijungiamaisiais jungtukais, santykiniais įvardžiais ar prieveiksmiais, yra prijungiamieji sakiniai. Sudėtiniam prijungiamajam sakiniui būdinga tai, kad vienas jo dėmuo gramatiškai priklauso nuo kito. Tai rodo jungiamasis žodis ir klausimas, į kurį atsako priklausomasis dėmuo. Pvz.: Vaikai suprato, kad autobusas vėluos. (Ką vaikai suprato? – kad autobusas vėluos.) Sakinio dėmuo Vaikai suprato yra pagrindinis (iš jo keliamas klausimas šalutiniam dėmeniui; jam priklauso šalutinis dėmuo), o sakinio priklausomasis dėmuo vadinamas šalutiniu (kad autobusas vėluos).
Taisyklė: šalutinis prijungiamojo sakinio dėmuo išskiriamas kableliais, retai – brūkšniais, pvz.:
   Jam be galo rūpėjo, kad viskas būtų padaryta laiku ir gerai. Atiduok, kas mano. Būk toks, koks nori kitiems rodytis. Lauke vis tiek vėsiau, ypač tada, kai vėjas užgauna. Kieno burna karti, tam ir medus nesaldu. Jis žinojo, apie ką kalbėti susirinkusiesiems, ir triukšmas tuoj pat nurimo. Vyras, kuris sėdėjo su kunigu pirmoje eilėje, pradėjo ploti. Kaimynas visuomet kalbėdamas lankstydavosi, lyg norėtų įtikti pašnekovui. Pamatęs, kad aš sausas kaip šakalys, milžinas tėškė piktai atgal. Laimė, kad pabėgote. Gatvelėje pilna žmonių, lyg koks turgus būtų. Kosmose yra apsilankę daugiau žmonių, nei nusileidę į didesnį kaip 4 km gylį po vandeniu. Su juo visada būdavo malonu bendrauti, kad ir turėjo šmaikštų liežuvį ir reikalui esant galėjo per dantį patraukti. Tačiau toli gražu čia viskas ne taip, kaip įprasta tokio pobūdžio pasakojimams. Nors ir susidarė gana didelė laukiančiųjų eilė, bet daugiau lėšų socialiniam būstui statyti nebuvo skirta.
   Kadangi skubant gesinta – išvarytos netvarkingos vagos, vėliau medžių degėsiai pagenėti, mėtosi šakos. Kad stalčiuose nieko nebuvo – tendencingas melas. Jeigu ir išgirstų – ar pasikeistų kas nors?
Remtasi lietuvių kalbos skyrybos taisyklėmis (VLKK patvirtinta 2019 m.  lapkričio 7 d. nutarimu Nr. N-8 (178)) ir Albino Drukteinio parengta knyga „Lietuvių kalbos skyryba. Taisyklės, komentarai, patarimai“ (2020).

2-a prijungiamųjų sakinių skyrybos pamokėlė
Pirmiausia primename, kas jau buvo aptarta praėjusioje pamokėlėje. Sudėtiniai sakiniai, susidedantys iš dviejų ar daugiau dėmenų, sujungtų prijungiamaisiais jungtukais, santykiniais įvardžiais ar prieveiksmiais, yra prijungiamieji sakiniai. Sudėtiniam prijungiamajam sakiniui būdinga tai, kad vienas jo dėmuo gramatiškai priklauso nuo kito. Tai rodo jungiamasis žodis ir klausimas, į kurį atsako priklausomasis dėmuo. Pvz.: Vaikai suprato, kad autobusas vėluos. (Ką vaikai suprato? – kad autobusas vėluos.) Sakinio dėmuo Vaikai suprato yra pagrindinis (iš jo keliamas klausimas šalutiniam dėmeniui; jam priklauso šalutinis dėmuo), o sakinio priklausomasis dėmuo vadinamas šalutiniu (kad autobusas vėluos). Žinome, kad šalutinis prijungiamojo sakinio dėmuo išskiriamas kableliais, retai – brūkšniais.
Taisyklė: šalutinis dėmuo iš vieno prijungiamojo žodžio po tarinio gali būti išskiriamas kableliais (retai – brūkšniais), jei norima išryškinti jo prasminį ir intonacinį savarankiškumą, pvz.:
   Garsą skleidė kažkas girdėtas, bet niekaip nesupratom(,) kas. Jis gavo laišką, bet nežinojo(,) nuo ko(,) ir į jį neatsakė. Atsakyk kaip žmogus (–) kada?
Taisyklė: iš vieno prijungiamojo žodžio sudarytas šalutinis dėmuo skiriamas kableliu (arba brūkšniu), jei eina sakinio ar jo dėmens pradžioje, pvz.: 
   Draugas bandė paaiškinti, kad šis sapnas kitoks. Koks, jis negalėjo pasakyti. 
   Visiems buvo aišku, kad darbus reikia tučtuojau sustabdyti. Kaip, nė vienas iš susirinkusiųjų nežinojo.
   Kada, klausiate? O ar jums nebuvo pranešta?
   Misionierius iš kaimelio išvyko jau prieš gerą savaitę, o kur – vieni dievai žino.
Remtasi lietuvių kalbos skyrybos taisyklėmis (VLKK patvirtinta 2019 m.  lapkričio 7 d. nutarimu Nr. N-8 (178)) ir Albino Drukteinio parengta knyga „Lietuvių kalbos skyryba. Taisyklės, komentarai, patarimai“ (2020).

3-a prijungiamųjų sakinių skyrybos pamokėlė

Taisyklė: po žodžių vargu, kažin prieš dalelytę ar, įvardį kas bei įvardinius prieveiksmius kur, kada ir kt. gali būti rašomas kablelis, jei norima parodyti prijungimą, pvz.: 
   Vargu(,) ar jis pats žino. Kažin(,) ar reikia pasisveikinti? Kažin(,) kada traukinys ateis? Kažin(,) kur jis prapuolė? Byla turėjo ilgai tęstis ir kažin(,) ar aš būčiau laimėjęs...
Taisyklė: veiksmažodžiai nėra, yra, neturi, turi ir po jų einančio įvardžio kas linksnių formos, prieveiksmiai kur, kada ir pan. su bendratimi ar su apstabarėjusia asmenuojamąja forma gali būti suprantami arba kaip apstabarėjusios vientisos konstrukcijos – tada rašoma be skyrybos ženklų, arba kaip savarankiški tariniai – tada rašomas kablelis, atskiriant nepilnos sandaros šalutinius dėmenis, pvz.:
   Matyt, nėra(,) kas pasako jam visą tiesą. Netikiu, kad nebūtų(,) kam nors retkarčiais pas ją užeiti. Visada yra(,) kas paaiškina, pamoko, tik nereikia to vengti. Net savaitgaliais nėra(,) kur nueiti tokiame užkampyje. Per tuos darbus neturi(,) kada nė pas kirpėją nueiti. Dabar turi(,) kur pasėdėti, paplepėti, kavos išgerti.
Remtasi lietuvių kalbos skyrybos taisyklėmis (VLKK patvirtinta 2019 m.  lapkričio 7 d. nutarimu Nr. N-8 (178)) ir Albino Drukteinio parengta knyga „Lietuvių kalbos skyryba. Taisyklės, komentarai, patarimai“ (2020).

4-a prijungiamųjų sakinių skyrybos pamokėlė

Taisyklė: jei prieš sakinio pradžioje einantį šalutinį dėmenį pavartotą dalelytę pagal sakinio prasmę galima sieti ir su šalutiniu, ir su pagrindiniu dėmeniu, šalutinis dėmuo gali būti skiriamas kartu su dalelyte arba atskirai, pvz.: 
   Juk(,) kai nusiperki naują automobilį, nesinori juo važinėti išmaltais miško keliukais. Gal(,) kad giminių dirbo pavaldžiose įmonėse, galėtų kilti nesklandumų rinkimų kampanijos metu.
Taisyklė: galutinis dėmuo gali būti neišskiriamas, jei prieš jį eina dalelytė, panaikinanti šalutinio dėmens intonacinį savarankiškumą, pvz.:
   O šis nebelaukė(,) nė ką tas pasakys(,) ir iš tolo skubėjo užtarti. Reikia mokėti(,) ir kaip pasakyti nelaimės ištiktam žmogui. Neišmaniau(,) net ką jam patarti(,) ir sutrikusi tylėjau.
Remtasi lietuvių kalbos skyrybos taisyklėmis (VLKK patvirtinta 2019 m.  lapkričio 7 d. nutarimu Nr. N-8 (178)) ir Albino Drukteinio parengta knyga „Lietuvių kalbos skyryba. Taisyklės, komentarai, patarimai“ (2020).

5-a prijungiamųjų sakinių skyrybos pamokėlė
Taisyklė: šalutinis dėmuo išskiriamas kartu su pabrėžiamaisiais ar aiškinamaisiais jungiamaisiais žodžiais arba žodžių junginiais bei samplaikomis būtent, ypač, juoba, juolab, juo labiau, tuo labiau, nebent, bent jau, tai yra, vis tiek, retai pasitaikančiu destis ir pan., pvz.:
   Tokie žmonės bando įsitvirtinti silpnose bendrijose, būtent kur nėra iniciatyvių žmonių ir darnios narių veiklos. Bematant sukilo piktžolės, ypač kur rugiai buvo iššutę. Pasipriešinimas yra kur kas sunkesnis, negu įsivaizduoji, juoba kai pamatai, kad ir tavo bendražygiai nebėra vieningi. Remontas netrukus atsipirks, juolab kad salę nuomosime. Žiūrovai nenuobodžiavo, juo labiau kad rezultatas ne kartą buvo lygus. Teismo išvados yra nebeaktualios, tuo labiau kad jos negalioja atgaline tvarka. Neturiu nieko paguodžiamo ponui, nebent kad visi volyniečiai prisiekė karaliui ir karalystei. Tuos įstatymus reikia priiminėti kartu, bent jau kad jie derėtų. Jis banke pasirodydavo prieš pat darbo pabaigą, tai yra kai darbuotojai būdavo labiausiai užsiėmę. Išeik, vis tiek kas tu būsi, ir pasirodyk. To meto raštuose rašyba nepaprastai įvairuoja, destis kokiu tarimu remiamasi.
Remtasi lietuvių kalbos skyrybos taisyklėmis (VLKK patvirtinta 2019 m.  lapkričio 7 d. nutarimu Nr. N-8 (178)) ir Albino Drukteinio parengta knyga „Lietuvių kalbos skyryba. Taisyklės, komentarai, patarimai“ (2020).

6-a prijungiamųjų sakinių skyrybos pamokėlė
Taisyklė: tarp šalutinio dėmens jungtuko (ar kito jungiamojo žodžio) ir prieš jį einančio sujungiamojo ar prijungiamojo jungtuko (ar kito jungiamojo žodžio) gali būti rašomas kablelis norint parodyti šalutinio dėmens savarankiškumą, pvz.:
   Reikia pasakyti, kad(,) kai tik kuris iš jų įžengia į salę, tuoj visa jų gudrybė ir dingsta. Labiau patiko Henrikas, kuris(,) kai supyksta, nutyla ir lyg sau ima švilpauti. Kvietimą jis jau senokai buvo atsiuntęs, tačiau(,) kai sužinojau visą tiesą, atsisakiau minties važiuoti. Rytoj pranešė gerą orą, todėl(,) jei neims niaukstytis, eisime į pajūrį. Bet(,) kai apsirengiu vyriškai, jų žvilgsniai būna visai kitokie. Ir(,) kai atrasite, prašyčiau man pranešti. O(,) kai pribėgsi žalią lankelę, ten tave paganysiu. Todėl(,) kai kalbama apie planų derinimą tarp įmonių, nereikia pamiršti skirtingų jų interesų. Šiandien apsiniaukę jau nuo pat ryto ir(,) jei oras nepagerės, pradrybsosiu namie visą dieną. Aš būčiau ėjęs, bet(,) kai sužinojau smulkmenas, atsisakiau šios minties. 
   Seniūnas atsistojo prieš susirinkusiuosius ir(,) kai triukšmas šiek tiek aprimo, neryžtingai pradėjo. Ji pasirinkdavo grybų ar(,) jei netingėdavo pašliaužioti po šlapias vietas, gana gražių spanguolių.
Remtasi lietuvių kalbos skyrybos taisyklėmis (VLKK patvirtinta 2019 m.  lapkričio 7 d. nutarimu Nr. N-8 (178)) ir Albino Drukteinio parengta knyga „Lietuvių kalbos skyryba. Taisyklės, komentarai, patarimai“ (2020).

7-a prijungiamųjų sakinių skyrybos pamokėlė

Taisyklė: vienarūšiai šalutiniai prijungiamojo sakinio dėmenys, sujungti kartojamais sudedamaisiais ar skiriamaisiais jungtukais ir ... ir, nei ... nei, ar ... ar, arba ... arba, atskiriami pradedant antruoju, kartojamuoju, jungtuku, pvz.: 
   Tiesiog gera, kad sėdi prie laužo ir kad kvepia žuviene, ir kad gali pamatyti mešką kitame upės krante, ir kad visi tave laiko draugu. Tokiose šeimose tėvai nesirūpina, ką vaikai valgys nei kuo apsirengs, nei kaip mokyklą lankys, nei kaip gyvens mokyklą baigę. Specialiųjų priemonių imamasi, kai numatoma lijundra ar kai ima šalti po atlydžio, ar kai keliai smarkiai užpustyti. Pranešti reikia, kai padaryta avarija arba kai padaryta žala dėl stichinės nelaimės, arba kai žalą padaro tretieji asmenys.
   Pastaba. Vienarūšiai šalutiniai dėmenys, taip pat vienarūšiai šalutinis dėmuo ir sakinio dalis, sujungti nekartojamais sudedamaisiais ar skiriamaisiais jungtukais ir, nei, ar, arba, neatskiriami, pvz.: Reikia išsiaiškinti, koks turto mokestis ir kokia jo dalis yra neapmokestinama. Niekam nerūpėjo, kur jos išvažiavo nei kada grįš. Komisija turės nustatyti, kam buvo išmokėtos lėšos arba kur jos dingo, jei nebuvo niekam mokėta. Kalbama apie pusgaminį, turintį ne daugiau kaip 9 proc. vandens ir kurio sausosiose medžiagose yra ne mažiau kaip 20 proc. kakavos sviesto.
Remtasi lietuvių kalbos skyrybos taisyklėmis (VLKK patvirtinta 2019 m.  lapkričio 7 d. nutarimu Nr. N-8 (178)) ir Albino Drukteinio parengta knyga „Lietuvių kalbos skyryba. Taisyklės, komentarai, patarimai“ (2020).



8-a prijungiamųjų sakinių skyrybos pamokėlė

Taisyklė: kai šalutinis dėmuo su jungtuku ar pratęsiamas kitą jungtuką ar ir pagrindinių sakinio dalių turinčia (ar galinčia turėti) sakinio atkarpa, tarp jų gali būti rašomas kablelis, jei tos dvi dalys suprantamos kaip vienarūšiai šalutiniai dėmenys, arba nerašomas, jei suprantamos kaip vienarūšės sakinio dalys šalutiniame dėmenyje, pvz.:
   Išlieka intriga, ar tai, kas atpažįstama, yra autoriaus sąmonės konstruktas(,) ar paprasčiausias objektų perkėlimas iš fotografijos į drobę. Negalėjo apsispręsti, ar jam plaukti pirmyn(,) ar atgal.
   Pastaba. Jei pagal prasmę jungtukas ar jungia vienarūšes sakinio dalis, kablelis nerašomas, pvz.: Svarstė, ar tiks tokia apranga spektakliui ar koncertui. Turbūt ne vienas pagalvojo, ar neprireiks pagalbos įsikuriant ar palaikant tvarką įsikūrus.
Remtasi lietuvių kalbos skyrybos taisyklėmis (VLKK patvirtinta 2019 m.  lapkričio 7 d. nutarimu Nr. N-8 (178)) ir Albino Drukteinio parengta knyga „Lietuvių kalbos skyryba. Taisyklės, komentarai, patarimai“ (2020).

9-a prijungiamųjų sakinių skyrybos pamokėlė
Taisyklė: sujungti kaip vienarūšiai šalutinis dėmuo ir neskiriama sakinio dalis išskiriami kartu, jei prie pagrindinio dėmens tiesiogiai yra prisijungęs šalutinis dėmuo, pvz.:
   Bendrąją būklę ir ką gyvūnas yra ėdęs paskutinę parą, nustato veterinarijos gydytojas. Žurnalistė išsiaiškino, kas pateikė medžiagą bei tikėtinus tų asmenų tikslus, ir aprašė visa tai išsamiame straipsnyje.
   Pastaba. Kartu einantys šalutinis dėmuo ir jam vienarūšė neskiriama sakinio dalis nėra išskiriami, jei prie bendrosios sakinio dalies tiesiogiai jungiama neskiriamoji sakinio dalis, pvz.: Kandidatas nesidomėjo paskutinėmis naujienomis ir ką rengiasi daryti opozicija. Nerimavo dėl gendančio oro ir kad palapinė neišsiskleidžia ir net ėmė gailėtis, kad sutiko išvykti.
Remtasi lietuvių kalbos skyrybos taisyklėmis (VLKK patvirtinta 2019 m.  lapkričio 7 d. nutarimu Nr. N-8 (178)) ir Albino Drukteinio parengta knyga „Lietuvių kalbos skyryba. Taisyklės, komentarai, patarimai“ (2020).

10-a prijungiamųjų sakinių skyrybos pamokėlė
Taisyklė: jei šalutinis dėmuo kaip vienarūšis yra jungiamas su pasirenkamai skiriama sakinio dalimi, išskiriamas kartu su ja nepaisant to, ar tiesioginį ryšį su bendrąja sakinio dalimi turi vienarūšė sakinio dalis, ar šalutinis dėmuo, pvz.:
   Projektas pratęsiamas, jei yra uždelsiamas finansavimas arba susidarius kitoms nuo vykdytojų nepriklausančioms aplinkybėms, ne ilgesniam nei trijų mėnesių laikotarpiui. Užsakovas, gavęs leidimą statybai ir kai projektą patvirtina leidimą išdavusi institucija, gali pradėti įvažos rengimo darbus.
Taisyklė: kai poriniais jungtukais nors (ir) ... bet, kad (ir) ... bet yra jungiama antrininkė sakinio dalis ir tarinys, prijungiamąjį jungtuką turinti dalis gali būti laikoma šalutiniu dėmeniu su atkuriamu pasikartojančiu tariniu ir skiriama, pvz.:
   Žmonių pasitenkinimo rodiklis per pastarąjį dešimtmetį(,) nors ir nesparčiai, bet vis dėlto kilo. Komandos aukštaūgiai(,) kad ir su keturiomis pražangomis, bet visą paskutinį ketvirtį žaidė itin rezultatyviai.
Remtasi lietuvių kalbos skyrybos taisyklėmis (VLKK patvirtinta 2019 m.  lapkričio 7 d. nutarimu Nr. N-8 (178)) ir Albino Drukteinio parengta knyga „Lietuvių kalbos skyryba. Taisyklės, komentarai, patarimai“ (2020).
11-a prijungiamųjų sakinių skyrybos pamokėlė
Žinome, kad šalutinis prijungiamojo sakinio dėmuo išskiriamas kableliais, retai – brūkšniais, pvz.:
   Jam be galo rūpėjo, kad viskas būtų padaryta laiku ir gerai. Būk toks, koks nori kitiems rodytis. Lauke vis tiek vėsiau, ypač tada, kai vėjas užgauna. Kaip matome, skyrybos ženklas rašomas prieš jungtuką ar jungiamąjį žodelį. Būna, kad šalutinio dėmens jungiamasis žodis eina ne dėmens pradžioje. Tada skyrybos ženklas rašomas šalutinio dėmens pradžioje, o ne prieš jungiamąjį žodį, pvz.: Negaliu pasakyti, kiti kaip galės, aš tai mielu noru. Prisiminkime, per praėjusius rinkimus ar kėlė partija tiek kandidatų į merus. Tokia jungiamojo žodžio vieta būdinga laisvesniems stiliams. 
Pagrindinis prijungiamojo sakinio dėmuo gali būti įsiterpęs į šalutinį. Tada ženklai rašomi abiejose pagrindinio dėmens pusėse, pvz.: Visi, aišku, kad negalės susirinkti. O žmonės, nesitikėk, kad imtų tavęs gailėtis. 
Remtasi lietuvių kalbos skyrybos taisyklėmis (VLKK patvirtinta 2019 m.  lapkričio 7 d. nutarimu Nr. N-8 (178)) ir Albino Drukteinio parengta knyga „Lietuvių kalbos skyryba. Taisyklės, komentarai, patarimai“ (2020).
12-a prijungiamųjų sakinių skyrybos pamokėlė
Žinome, kad šalutinis prijungiamojo sakinio dėmuo paprastai išskiriamas kableliais (Jis žinojo, apie ką kalbėti susirinkusiesiems, ir triukšmas tuoj pat nurimo), retai – brūkšniais (Kad stalčiuose nieko nebuvo – tendencingas melas).
Brūkšnys tinka priduriamai pasakytam paprastai sakinio pabaigoje einančiam šautiniam dėmeniui atskirti, pvz.: Sudeginau lazdelę subtilaus valyto cinamono – kad atbaidyčiau velnius. Laikinai įsikūrė sodo namelyje – kol užbaigs  buto remontą.
Kablelis ir brūkšnys kaip savarankiškas ženklas po šalutinio dėmens vartojamas retai, nebent šalutiniame esant nemažai kablelių atskiriamų sakinio dalių, pvz.: Nes edukacija, kurioje susijungia ir geros emocijos, ir naujos žinios, ir patyrimas, prigimtinis smalsumas, įsitraukimas bei bendradarbiavimas, – nuosekliai augina mūsų auditorijos sąmoningumą.
Remtasi lietuvių kalbos skyrybos taisyklėmis (VLKK patvirtinta 2019 m.  lapkričio 7 d. nutarimu Nr. N-8 (178)) ir Albino Drukteinio parengta knyga „Lietuvių kalbos skyryba. Taisyklės, komentarai, patarimai“ (2020).
13-a prijungiamųjų sakinių skyrybos pamokėlė
Vienarūšiai šalutiniai dėmenys, sujungti sujungiamaisiais jungtukai ir, ar, arba, nėra atskiriami, kaip ir vienarūšės sakinio dalys, pvz.: Kurso draugas, sužinojęs, kokį šaltinį pasirinkau tirti, dovanų parvežė įspūdingo dydžio lapą, kad būtų lengviau skaityti ir kad per anksti nesugadinčiau akių. Netaikoma tais atvejais, kai pats Lietuvos bankas prisiima atsakomybę arba kai tokią Lietuvos atsakomybę nustato Lietuvos Respublikos įstatymai.
Kaip vienarūšiai gali būti sujungti jungiamasis žodis ir šalutinis dėmuo ar tik jungiamieji žodžiai, pvz.: Nebūna skelbiama iš anksto, kada, kaip ir kokiu santykiu bus keičiami pinigai. Rodos, mes buvome susitikę, tik neprisimenu, kada ir kur.
Jungtukams pasikartojant, šalutiniai dėmenys skiriami taip, kaip ir vienarūšės sakinio dalys, ‒ pradedant antruoju pasikartojančiu jungtuku, pvz.: Visiems pasakojo, kaip prisiprašė būti priimamas ir kaip išaiškino bendruomenės rūpesčius, ir kaip sulaukė pažado padėti. Nesėkmės jam dažnai nutinka, gal kad nebūna pasiruošęs ar kad nesusikaupia, ar kad pritrūksta žinių tam darbui atlikti, ar kad galbūt išvis ne savo vietoje.
Remtasi lietuvių kalbos skyrybos taisyklėmis (VLKK patvirtinta 2019 m.  lapkričio 7 d. nutarimu Nr. N-8 (178)) ir Albino Drukteinio parengta knyga „Lietuvių kalbos skyryba. Taisyklės, komentarai, patarimai“ (2020).









